Om 'n streep te trek. – NG Kerk Adelaide
2021/01/17 Paul Odendaal
By wyse van beeldspraak, leef ons in die stad Babilon. Babilon in ons gelese gedeelte was 'n moderne wêreldstad, beheer deur die Galdeërs. Dit was in sy tyd 'n moderne wêreldstad, wat die wêreld beheer het. Die wêreld het in ons tyd 'n "global village" geword, wat beheer word deur die informasie tegnologie, geldmarkte, ekonomiese stelsels, die politiek, wêreldmagte en die moderne afgode van ons tyd. Ons leef as't ware in 'n nuwe Babilon. Ons is as't ware reisigers tussen "Babilon" en die "nuwe Jerusalem", waarvan Openbaring praat.
Ons lees in die derde regeringsjaar van koning Jojakim van Juda het koning Nebukadnesar van Babilon opgetrek en vir Jerusalem beleër. Jerualem is verslaan en van die tempelgereedskap is na die heidense tempel in Sinar gevat. Baie Jode is ook gevange geneem om in diens van die Galdeërs en Nebukadnesar te staan. Nebukadnesar het vir Aspenas, die hoofpaleisbeampte opdrag gegee om jongmanne sonder liggaamsgebrek uit te kies, uit koninklike geslag en vername families. Faktore soos mooiheid, kennis, verstandigheid en bekwaamheid sou ook 'n groot rol speel in die keuse. Hierdie jongmanne moes opgelei word in die Galdeërs se taal en skrif, sodat hulle in drie jaar se tyd in diens kan tree van koning Nebukadnesar van Babilon.
In die moderne Babilon waarbinne ons leef tel die faktore ook. Jou afkoms, jou vername familie, jou mooiheid, kennis, bekwaamheid en verstandigheid is jou leer om te klim in die stad Babilon.
Onder hierdie Judeërs was onder andere 4 besondere jongmanne, wat naby aan die Here gelewe het, naamlik Daniël, Gananja, Misael en Asarja. Die hoofpaleisbeampte het sonder dat hulle 'n keuse gehad het, hulle name verander na afgode. Die naam Daniël wat beteken :"my God is Regter" , is vervang met Beltsasar wat beteken dat die afgod Bel die koning se lewe moet beskerm. Hananja wat beteken "die Here het gewys dat Hy genadig is" is verander in Sadrag wat beteken "dienaar van Mardoek" die hoofgod van Babel. Misael wat beteken "Wie is wat God is?" is verander na Mesag wat beteken "Wie is soos die god Agu?" Asarja wat beteken "die Here help" is verander na Abednego wat beteken "dienaar van Nego". Al vier het dus die name van afgode gekry.
Tog beskryf die boek Daniël hulle nie by hulle nuwe name nie, maar hou by hulle verbondsname. Die 4 jongmanne het geen keuse gehad, waar hulle bly, of wat hulle geleer word nie, maar hulle het 'n radikale keuse uitgeoefen wat hulle eet. Die koning het opdrag gegee, dat hulle elke dag van die koning se kos moet eet. Maar hierdie koningskos en wyn was aan die afgode gewy. Hier het hulle 'n definitiewe streep getrek. Hulle gaan hulself nie verontreinig met kos en wyn wat aan afgode gewy is nie. Daarom het hulle vir die hoofpaleisamptenaar gevra om 'n toets te doen vir 10 dae en hulle net groente en water te gee. Dan lees ons na 10 dae was hulle voorkoms beter gewees as al die ander jongmanne se voorkoms. Hulle is toe vir drie jaar toegelaat om net groente en water te gebruik.
Die vier jongmanne het die geweldig ingewikkelde Babiloniese spykerskrif met sy 600 tal tekens en die rekenkunde van die 60-tallige stelsel bemeester. Hulle het hulself onderskei in alles van die heidense wêreld, behalwe om hulle geloof prys te gee. Hulle was standvastig in hulle geloof.
Toe hulle na drie jaar voor die koning gebring is, het die koning niemand gevind soos Daniël, Gananja, Misael en Asarja. Hierdie 4 jongmanne het in die heidense agtergrond van die wêreldstad Babilon gewoon, maar hulle het 'n streep getrek, as dit kom by geloofsake en die streep nie oorskrei nie. Daarom het koning Nebukadnesar hulle in sy diens gestel en hulle was 10 keer beter as die towenaars en voorspellers in sy koninkryk.
Daniël het deurgaans 'n streep getrek, wanneer dit by geloofsake kom. In koning Darius se tyd, het sy goewerneurs-generaal op Daniël se vermoëns jaloers gewees en vir die koning 'n dekreet laat afvaardig dat niemand vir 30 dae enige god of mens mag aanbid, behalwe vir koning Darius. Daniël het egter getrou gebly en nog steeds drie maal per dag tot die Here gebid. Hulle het hom betrap in sy huis, waar hy vir die Here aanbid het. Teen die koning se sin, is hy in die leeukuil gegooi vol honger leeus. Maar die Here het die bekke van die leeus gesluit.
Ook Sadrag, Mesag en Abednego het altyd 'n streep getrek in die grond as dit by geloofsake kom. Toe koning Nebukadnesar in Daniël 3 'n goue beeld van 30 meter hoog en 3 meter breed laat oprig het in die provinsie Babel, het hy almal beveel om voor die beeld te buig. Sadrag, Mesag en Abednego het egter geweier. Hulle het 'n streep getrek in die grond. Hulle is toe verkla en voor Nebukadnesar gebring. Hulle is toe in 'n brandende oond gegooi. Maar toe sien Nebukadnesar dat daar 'n vierde wese in die oond is, wat soos 'n hemelwese lyk. Hy het Sadrag, Mesag en Abednego uit die oond laat kom en hulle hare was nie eers geskroei nie. Hulle het nie eers na brand geruik nie. Toe was die koning vir aldrie goedgesind gewees en vir die Here erken.
In die heidense wêreld waarin ons lewe, word ons ook elke dag uitgedaag om strepe te trek van tot sover sal ek gaan, maar nie verder nie. Net soos wat Josef, 'n streep getrek het en geweier het om met Potifar se vrou in die bed te klim. Of soos Dawid 'n streep getrek het en nie vir Saul (die gesalfde van die Here) dood gemaak het in die grot nie.
In ons ekonomiese lewe moet ons 'n streep trek om mense nie finansieel uit te buit nie. Ons mag nie skelm en gierig wees nie.
Wanneer ek met ander mense se geld werkmoet ek 'n streep trek en nie korrup te wees nie.
In ons huweliks en verhoudingslewe moet ons 'n streep trek, deur getrou aan mekaar te bly, ten spyte van versoekings.
Wanneer dit by seksuele sake kom die streep te trek en dit binne die huwelik te hou.
In ons beroepslewe moet ons 'n streep trek, deur nie op ander mense jaloers te wees nie.
Wanneer ek wyn gebruik, moet ek my streep trek, waar ek betyds ophou.
Wanneer ek grappe maak, moet ek my streep trek deur nie vuil grappe of rassistiese grappe of seksistiese grappe te vertel nie.
Wanneer ek my taal gebruik, altyd 'n streep te trek deur my woordeskat nie te bevlek met vloekwoorde of growwe taal nie.
Wanneer ek in 'n magsposisie is, 'n streep te trek deur nie my magte te oorskrei nie.
Wanneer ek 'n voertuig bestuur moet ek 'n streep trek, hoe vinnig ek gaan bestuur.
Wanneer ek politiek praat moet ek 'n streep trek, deur nie van ander mense of volkere karikature te maak nie.
Wanneer ek 'n film kyk moet ek 'n streep trek deur die regte goed te kyk.
Om in etiese sake altyd 'n streep te trek tussen wat is reg en verkeerd is.
Wanneer jy strepe kan trek, besit jy eers ware wysheid. Wysheid is om strepe te kan trek en nie oor dit te beweeg nie. Somtyds werk jy in 'n heidense omgewing met 'n baas wat op jou vloek en skel. Dan kan jy nog steeds in 'n heidense omgewing jouself onderskei, maar jy moet altyd standvastig wees in die doen van die wil van die Here.
Die wêreld ken nie van strepe en grense nie. Chaos ken nie van strepe en grense nie. Maar God se kinders is veilig, want hulle trek vir hulle strepe, volgens God se wil.
Daarom word hulle uit die leeukuil en die vuuroond gered. Daarom kan hulle hulself onderskei in die heidense wêreldstad van Babilon. AMEN